Априлски рат и окупација Југославије, 1941. затекли су га у Београду, где је као истакнути омладински револуционар учествовао у организовању Народноослободилачког покрета (НОП). Након напада Немачке на Совјетски Савез, крајем јуна 1941. са Маријаном Грегоран отишао је у Чачак и обишао тамошњу скојевску организацију, а након повратка је са Љубинком Милосављевић и Луком Шунком радио на територијалној реорганизацији скојевске организације у Београду и формирању Месног комитета СКОЈ-а.